LidanRubinov/Halacha-QA huggingface dataset:
שאלה: תפילה בלי ריכוז בנסיעה: לאחרונה התחלתי לעבוד בעבודה חדשה, שמרוחקת מאוד ממקום מגורי ועלי לצאת מוקדם מאוד בבוקר כדי להגיע אליה. בלית ברירה אני נאלץ להתפלל במהלך הנסיעה. הבעיה שלי היא שאני לא יכול לקרוא בנסיעה: אני מרגיש מסוחרר ולא ממוקד, והדבר מקשה עלי להתרכז בתפילה ובאופן כללי גורם לי להרגיש רע. מה עלי לעשות?
תשובה: אם תוכל, תשתדל להתפלל לפני הנסיעה, וכיום אפשר כבר להתפלל בערך מחמש וחצי בבוקר. אפשרות נוספת היא שתתפלל כשתגיע למקום עבודתך, אפילו אם זה יהיה ביחידות.
שאלה: משמעות "סברי מרנן": מה הפרוש ומשמעות צרוף המילים "סברי מרנן"?
תשובה: הבית יוסף (אורח חיים סימן קסז) מביא בשם השיבולי לקט את ההסבר לאמירת "סברי מרנן": פירוש המילים הוא "שימו לבכם רבותי" והעניין הוא שמאחר ורגילים לשתות יין בתוך הסעודה ובית הבליעה מלא באוכל וכשאחד רוצה לברך על היין הוא אומר לשאר הסועדים שימו לב כדי שיניחו את האוכל ויוכלו לענות אמן. ומסיבה זו תיקנו בכל שתיית יין אמירה זו גם בקידוש שבו אין השאר אוכלים עדיין. הסבר נוסף שבקידוש ובהבדלה שהשומעים צרכים לצאת ידי חובת הברכה אומר המברך: שימו לב שתשמעו את הברכה ותצאו ידי חובה.
שאלה: צריכה הכוונה לחיים: אני בחורה צעירה. סיימתי ללמוד מקצוע מיד לאחר לימודי התיכון אך איני מעוניינת לעסוק בו. למעשה איני יודעת כלל מה אני רוצה לעשות. כרגע איני עושה דבר והדבר מציק לי מאד. אני מרגישה מבולבלת והעולם נראה לי גדול מידי. מה ללמוד, איפוא לעבוד, איך לשלב לימוד אישי בלי להוציא כסף גם על-כך, כרגע אני תלויה כלכלית בהורי. אך מה יהיה הלאה, מרגישה שאני צריכה הדרכה אך איך להתחיל? בטח יש תשובות לכל הנ"ל והרבה בנות בגילי מוצאות להן תשובות בקלות ומתקדמות וצועדות בבטחה. אך לי זה לא קל. אני מרגישה תקועה, עצורה וחסרת דרך. הרבה מחברותי כבר התחתנו חלקן בלי לסיים אפילו לימודים כלשהן. האם מה שנכון לעשות להתחיל לחפש חתן? אפילו לזה איני יודעת איך לגשת. איך להתחיל בכלל לחפש.
תשובה: ראשית את לא צריכה לדאוג ממצבך. את בשלב שכל האפשרויות פתוחות בפניך וזה מאד מבלבל. ריבוי האפשרויות הוא לפעמים מאד מקשה. יש שני נושאים שאת צריכה להתמקד בהם. מציאת עיסוק שיהי לך טוב ובניית בית. ודאי שהמשימה השניה חשובה יותר. אולם יתכן שאי הבהירות שלך בנוגע למשימה הראשונה יקשה עליך למצוא בן זוג. מה שחברותיך התחתנו ללא לימודים כנראה שזה לא הפריע להם והם הקרינו ביטחון בדרכן. אולם את צריכה לבדוק האם גם את במצב זה. את לא יכולה לחקות את חברותייך. אני מייעץ לך שאם לא יהי לך הצעה מוגדרת להכרות עם מישהו תנסי קודם כל להחליט מה את עושה. לבוא לבנות בית מתוך אי בהירות שאת נמצאת בו זה יקשה עליך. לכן תחליטי אפילו לפרק זמן של שנה מה את עושה. אפילו אם תחליטי בנתיים לעבוד בעבודה סתמית זה עדיף מאשר אי הבהירות שאת נמצאת בו. אולם עדיף שתלכי ליעוץ מקצועי כדי לראות מה מתאים לך. ביעוץ יכולים גם לראות האם בכל אופן את יכולה להתמש באופן תועלתי ממה שלמדת. ניתן ללכת ליעוץ באופן פרטי.  אני מכיר יועץ - יחזקאל פרוכט מירושלים שעוזר בנושא זה  וניתן לפנות למקום מסודר יותר.  ידוע לי על מרכז הכוונה מטעם נשות הדסה בירושלים ברחוב שטראוס. לאחר שיהיה לך סדר יום ותדעי בבוקר למה את קמה ומה סדר השבוע שלך כדאי שתגשי למשימה השניה שלך.
שאלה: עבודה לאשה במוקד טלפוני: האם מותר לאישה לעבוד במוקד טלפוני של חברה מסחרית, בו ישנם שיחות גם עם גברים?
תשובה: אם השיחה היא בענייני עבודה בלבד, מותר.
שאלה: איסוף שתן בשבת: קבלתי הפניה לבצוע בדיקה רפואית הכוללת אסוף שתן בכלי במשך 24 שעות, ושמירת הכלי בקרור (למעט הזמן של מתן השתן). אני עובד שטח ואין באפשרותי לשמור בקרור. האם מותר לאסוף את השתן בשבת?
תשובה: עליך להתחיל באיסוף בערב שבת ואז הנך רשאי להוסיף למיכל גם בשבת עצמה.
שאלה: בדיקת שעטנז בבלייזר: קניתי בלייזר (חלק העליון של החליפה) מחברה מסוימת ושאלתי שתי מוכרות אם יש שעטנז ואמרו לי שאין, לאחר הקניה שמתי לב שאין כשרות מסויומת. לפני חודש ראיתי שנמצא שעטנז בדגם מסוים של חליפות והחברה החליפה את החליפות בחליפות ללא שעטנז. האם אני יכול להסיק מכך שאין שעטנז בחליפות או שעלי לשלוח את הבלייזר בכל מקרה לבדיקה?
תשובה: עדיף לבדוק.
שאלה: מחלה קלה כמניעת שידוך: אני יוצאת עם בחור למטרת חתונה, מבחינתי הבחור מתאים לי, רק שקיים חשש אחד. הייתה לו מחלה של נשירת כל השיער בגוף (מחלה שיש אותה לאנשים רבים בעולם) והיא לא תורשתית. לאחר שנושר השיער, הוא מתחיל לצמוח לו בשנית. האם זו סיבה לא להמשיך בקשר הזה?אהבתי גם את דרך ההתמודדות שלו עם הבעיה הזו (הבעיה הזו לא פוגעת במהלך חייו התקינים).
תשובה: עליך להתיעץ עם רופא על מנת להבין היטב את הבעיה. וכאשר תדעי ממקור מוסמך את כל המשמעויות של המחלה, תוכלי להחליט אם המעלות של הבחור כאלה שכדאי לקבל גם את ההתמודדות עם המחלה. כמובן שצריך להתיעץ גם עם ההורים שלך.
שאלה: שימוש בכיריים חשמליות בשבת: איך ניתן להשתמש בכיריים חשמליות בשבת, לחימום מזון?
תשובה: לענין החזרה דהיינו להניח עליה תבשיל בשבת, תניחי עליה איזה טס מתכת, ואז יהיה מותר להחזיר עם כל תנאי החזרה הכתובים בשו"ע (סי' רנ"ג ס"ב) ע"ש. ואינני יכול לפרט את כל התנאים כיון שיש הבדלים בין ספרדים לאשכנזים ויש הרבה פרטים בזה. וברור שכל זה בתנאי שהתבשיל יהיה מבושל כל צרכו.
שאלה: גניזת דף שבחלקו נכתבו דברי תורה: אם כתבתי דברי תורה על חלק מהדף, וחתכתי מהדף את החלק שבו דברי התורה, האם צריך לגנוז את החלק הריק שנשאר, ומה הדין אם כתבתי שמות וחתכתי את החלק הזה מהדף, האם החלק הריק שנשאר טעון גניזה?
תשובה: תגנוז את הכל.
שאלה: בורר במשחקים בשבת: רציתי לשאול האם יש בעיה של "בורר" בשבת במשחקים כגון שחמט ודמקה שבהם מוציאים את הכלי ה"מת" מעל גבי הלוח, או למשל במשחק "רמי" שבו מורידים מהלוח קלף לא נצרך?
תשובה: בשחמט אין תערובת, אלא כל דבר נמצא במקומו. ובקלפים הנמצאים כולם יחד ונוגעים אחד בשני, יש בעיה של בורר.
שאלה: ניקוי קומקום בסקוטש בשרי : אשתי ניקתה את הקומקום מבפנים עם סקוטש בשרי. האם יש לחשוש להשתמש במים הרותחים עם חלב (כגון להכין נס קפה וכו')?
תשובה: מן הסתם לאחר שהיא שיפשפה עם הסקוטש היא שטפה היטב את הקומקום ולא נשארו שום שאריות ולכן הקומקום נשאר פרווה.
שאלה: עליה לקבר להקדים או לאחר?: האזכרה של אמי הוא בכ"ג אייר. השנה התאריך יוצא ביום שישי. היא קבורה בהר הזיתים למעלה והנסיעה היא דרך הר הצופים. אנחנו חוששים להעלות באותו יום. אודה לכבוד הרב להורות לנו מה לעשות. האם עדיף להקדים ליום חמישי או לאחר לעלות ביום ראשון?
תשובה: מעלה גדולה יש לעלות לקבר ביום השנה אבל אם לא ניתן במקרה כזה ניתן להקדים או לאחר.
שאלה: "בחרמות וקינוסים לא אצא לפגישה": כמו רבים אחרים, גם אני טרם מצאתי את שידוכי. פגישות רבות ועקרות השרו עלי דיכאון, והרגשתי שאין יותר טעם לקבל יותר הצעות, אלא לקוות לרחמי שמים (נכון שצריך השתדלות מצדי, ולא לשבת בחיבוק ידיים, אבל הרגשתי שיותר כבר אי אפשר). בצר לי, אחרי הפעם האחרונה, זעקתי ש"בחרמות וקונמות וקינוסים אני לא יוצא יותר לשום פגישות משידוכים" (פגישות "עוורות"). בינתיים חלפו כמה חודשים. בינתיים איני נענה לשום הצעה, אבל מה שמפריע לי הוא עצם אותה אמירה שלי. חזרתי ואמרתי מילים אלו, בשעת הכעס אבל מתוך מודעות למעשי. האם אני צריך לעשות התרת נדרים, האם זהו נדר? בלי קשר למה שאחליט לעשות בהמשך, אני מרגיש לא נוח עם האמירה הבוטה הזו.
תשובה: פנה לרב המקומי שירכיב בי"ד שיתיר את נדרך.
שאלה: עניית נשים בזימון: נפסק להלכה שנשים חייבות להשתתף בזימון כאשר ישנם עוד שלושה גברים איתם. האם במקרה זה מותר לנשים לענות בקול יחד עם הגברים, האם זה צנוע?
תשובה: נשים אינן חייבות בזימון, רק שמותר להן לענות, ולא צריך לענות בקול.
שאלה: דבר שטיבולו במשקה: ראיתי שכבוד הרב כתב שהדין של דבר שטיבולו במשקה אינו נוהג כיום. הרב יכול לפרט לי את הדעות שסוברות כן? הרי ידוע שמרן ועוד די הרבה ראשונים פסקו שכן צריך, ואפילו הרמב"ם פסק שצריך ליטול ואפילו עם ברכה, וראיתי את דעת התוספות, שסוברים שמכיוון שרוב העם לא מקפידים אז אפשר להקל?
תשובה: יש דעות הסוברות שמכיוון שאנחנו טמאים כיום, אין להקפיד על נטילת ידיים זו, ונמסר לי שכך נוהגים בירושלים, חוץ מליל הסדר, שם אנו נוהגים כמו שנהגו בזמן המקדש.
שאלה: רכישה במשותף של נתב אינטרנט: נתב אינטרנט הוא מכשיר שמאפשר לקלוט אינטרנט בצורה אלחוטית. אני ושכני מעוניינים לקנות במשותף נתב כזה להשתמש יחד במנוי אינטרנט יחיד ולחלוק בהוצאות. האם מותר הדבר? יצויין שבהסכם שחותמים עם ספקית האינטרנט על המנוי לא מצויין איסור כזה, אך שמן הסתם הספקית לא מעוניינת שאנשים נוספים ישתמשו במנוי אחד.
תשובה: אם לא כתוב במפורש בהסכם, לא צריך להיות "סופר חסיד".
שאלה: להכריח שכן לא לנגן: אנו גרים בשכנות לבחור המנגן בלהקה, אותו בחור מנגן הרבה לעיתים מוקדם בבוקר, מאוחר בלילה ובשעות שאנו ישנים או מנסים להרדים את ילדינו והמצב כבר נהיה בלתי נסבל מבחינתנו (הוא גם עושה בביתו שיעורים פרטיים שגורמים לרעש רב). האם אנו יכולים לדרוש ממנו, מבחינה הלכתית, שלא ינגן בשעות מסוימות (אם כן מהן השעות) או שמותר לו לנגן מכיוון שאחרי הכל זהו ביתו? יש לציין שאנו גרים במוסד חינוכי בו יש חדר מוזיקה (שאותו בחור אחראי עליו) ובלי טירחה מרובה יש לו פיתרון היכן לנגן מבלי להפריע לנו ולשכנים נוספים.
תשובה: אם זה מפריע לכם בשעות השינה המקובלות, מבואר בשולחן ערוך בהלכות שכנים (חושן-משפט סימן קנו) שאין לו זכות להפריע לכם, שלכל אדם מותר לעשות בביתו כל דבר, כל זמן שאינו מפריע לשכן שלו, ובמקרה שלכם מותר לו לנגן בזמנים בהם לא נהוג לישון.
שאלה: הברחת הרבנים בתקופת השואה: איך קרה שרבנים גדולים או אדמו"רים הוברחו לארץ ישראל או לארצות אחרות בתקופת השואה, ובעצם הותירו את קהילותיהם בלי רועה רוחני? מנהיג לא אמור לעזוב את צאנו, בטח לא בשעת צרה כ"כ קשה שניחתה על היהודים. הייתי מצפה מהרבנים שישארו עם הקהילה שלהם, גם אם זה אומר שבכך הם ימותו. מהי דעת הרב?
תשובה: הרבנים לא הוברחו מרצונם. קהל החסידים שלהם הבריח אותם, מתוך חשבון שלהם שעדיף להציל אדם גדול בכדי שיוכל להמשיך להנהיג את שאר הפליטה, מאשר שישאר איתם ולא יוכל להציל אף אחד.
שאלה: ריצה ותפילה בשבת: אני גר בחו"ל והבית-כנסת היחיד בעיר מגורי נמצא במרחק 12 ק"מ מביתי. כמו כן אני לרוב החזן והקורא בתורה בשחרית של שבת אלא אם כן מגיעים אורחים מנוסים: א) האם מותר לי לרוץ לבית-כנסת בשבת? (אציין שהריצה מהווה עונג עבורי) ב) האם מותר לי לרוץ לבית-כנסת בשבת תוך כדי דחיפת עגלת תינוק? ג) האם מותר להתפלל תוך כדי ריצה?
תשובה: אע"פ שאסור לרוץ בשבת, זה דוקא לדבר הרשות אבל לדבר מצוה כגון לבית הכנסת וכדו' יש מצוה לרוץ בשבת ואין הבדל אם אתה נהנה מהריצה אם לאו. להתפלל תוך כדי ריצה עדיף שלא כיון שאין אתה יכול להתכוון תוך כדי ריצה.
שאלה: נטיעת עצים לפני השמיטה: ברצוני לטעת מטע זיתים לפני שנת השמיטה. על מנת לחסוך בעלויות שונות ברצוננו לעשות זאת מאוחר ככל הניתן. מהו התאריך המאוחר ביותר בו ניתן לשתול את העצים?
תשובה: השאלה אם הנטיעה היא בגוש או לא, וכמו כן איך עמד העציץ במשתלה האם הוא נחשב להיות מחובר כל הזמן או שמא עמד במשתלה על גבי מצע מנתק. א. אם הנטיעה תהיה גלוית שורש צריך לטעת עד טו באב תשס"ז. ב. אם הנטיעה בגוש, 1. כאשר העציץ אין בו נקב או שעמד על מצע מנתק, יש לטעת עד כט אב. 2. כאשר העציץ יש בו נקב ולא עמד על ניתוק במשתלה אפשר לטעת עד ראש השנה תשס"ז. ובלבד שלא יתפורר הגוש. אם מתפורר הגוש אזי אין לשתול שתיל זה. מכיוון שהנך עוסק במלאכות ערב שביעית ושביעית אמליץ לך לרכוש את הספר קטיף שביעית, שבו מוסברים כיצד ואיך להתנהג בעבודת הגינה בשביעית. ניתן לרכוש במכון התורה והארץ 086847325. נאמנה הרב יהודה הלוי עמיחי
שאלה: מעשר כספים במדינה סוציאלית: מדוע בכל הפסיקות שראיתי בנושא, לא ראיתי התייחסות להבדל בין מצב שבו הקהילה ממונה על הצדקה וזהו המנגנון לקיומה הכלכלי ואיזונה הסוציאלי (בפרט שהרמב"ם והשו"ע מתייחסים לחובת צדקה ולא חובת מעשר כספים כעומדת בפני עצמה), לבין מצב בו ישנה מדינה יהודית שבה מי שעובד ומשלם מיסים למדינת ישראל (מס הכנסה, ביטוח לאומי וביטוח בריאות) שרוב מהותם מימון צרכי הכלל, כולל אבטחה סוציאלית, לימודים, ישיבות וכו יוכל להחשיב זאת כצדקה? (בפרט כאשר המיסוי הינו פרוגרסיבי). פסיקה של עישור נוסף של הנטו החודשי - מעמיסה רבים שאין ידם משגת באופן שמאלצם לשלם ריבית לבנק ולהגיע לכדי משבר תוך יצירת מתחים רבים בבית. מנהג ישראל שהפך ל"חובה " בפסיקות שראיתי אינו מחפש להקל את העומס (מי ששואל בד"כ נמצא במצב זה) אלא מחריף אותו כך לדוגמא - מזונות בניו ובנותיו הגדולים שאינו חייב בפרנסתם ברמב"ם ובשו"ע - אינם מוזכרים כלל בחלק מהפסיקות. אודה על תשובת הרב.
תשובה: ראשית, צריך להבהיר שמעשר כספים אינו חובה אלא מנהג. יש קהילות שקיבלו זאת כחובה, אבל לרוב הפוסקים זהו מנהג יפה בלבד. מסיבה זו, אם למישהו אין יכולת לגמור את החודש בהוצאות שוטפות, הרי שהוא לא צריך לתת מעשר כספים, והוא אינו נוהג כראוי אם הוא נותן, שהרי "עניי עירך קודמים", וכל-שכן הוא עצמו ומשפחתו. שנית, כבר פסק ה"ציץ אליעזר" (בחלק ה) שכאשר אדם משלם מס הכנסה אפשר להחשיב זאת כמעשר כספים, היות וחלק ניכר מהכסף הולך למטרות צדקה.
שאלה: ריקוד ותיפוף בשבת: ראיתי בתשובה של כבוד הרב באתר על כך שהרמ"א פוסק לאיסור ריקוד ותיפוף בשבת, אך מביא סברה ללמד זכות על המתירים על פי התוס בביצה. רציתי לשאול: א. מה המקור לכך ש"סתמא ואז יש אומרים, הלכה כסתמא"? ב. עוד דבר, בתשובה של הרב עובדיה, הוא מביא את האדמו"ר ממונקאטש, בעל ה"מנחת אליעזר" שכותב שלרמ"א מותר לרקוד בשבת, (ומוסיף גם משיטת רב האי גאון, כפי שהביא כבוד הרב) הוא לא ידע את הכלל של "סתמא וי"א"?(הרב עובדיה דוחה אותו מהסיבה הזאת)
תשובה: א) היסוד לכך בדברי הגמרא שבת מו, א, ועוד מקומות רבים: "הלכה כסתם משנה". והטעם שאם לא הובאה דעה זו בשם תנא מסוים או כדעת יש אומרים משמע שזו הדעה המוסכמת. ולכן אם לפני כן הובאה מחלוקת ואח"כ דעה סתמית, הלכה כדעה הסתמית (ב"ק קב, א). וכשערך השולחן ערוך ושאר הפוסקים את ספריהם בוודאי ידעו זאת, ולכן אם הביאו בתחילה דעה סתמית, משמע שהיא הדעה העיקרית לדעתם. ודעת "היש אומרים" שהובאה אחרת היא דעת מיעוט. והזכירו אותה מפני שסברו שיש להתחשב בה, שאם היא מחמירה, לכתחילה טוב לחוש לה. ואם היא מקילה, בשעת הדחק אפשר לסמוך עליה. ועיין ביבי"א ח"ד או"ח ט, ז. וח"ו יו"ד ה, ב. ב) אינני יודע למה התכוון אבל יתכן שה"מנחת אלעזר" לא דקדק בדבריו אלא רצה לומר שהרמ"א הזכיר דעת המיקל, והעיקר הוא מה שכתב על פי רב האי גאון שלצורך מצווה של שמחת תורה מותר לרקוד, ומזה למד שגם צורך מצווה בשבתות מתיר לרקוד. עוד עיין בדברי ערוך השלחן שביאר את התוספות, ומדוע אפשר להקל לרקוד ולמחוא כף, לא מפני שאין יודעים לתקן את כלי השיר, שהרי יודעים למתוך המיתרים, אלא שאין רגילים להביא כלי שיר בעת שרוקדים או מוחאים כף, ולכן בטל טעם הגזירה.
שאלה: חיוב קיום מצוות בחו"ל: האם אין חובה לשמור מצוות בחו"ל, שמעתי בהרצאה שאבותינו קיימו את התורה במלואה כבר לפני קבלת התורה. על כך נשאלה שאלה למה יעקב אבינו נשא שתי אחיות, הרי זה אסור. ונתנה על כך תשובה שהוא היה בחו"ל, ובחו"ל אין חובה בקיום מצוות. הייתכן, האם אני יכולה להסיק מכך שכשאני נמצאת בחופשה בחו"ל לשבוע או יותר אני לא חייבת לשמור מצוות?
תשובה: אבותינו חיו לפני מתן תורה ולכן אין עליהם חיוב לקיים את המצוות באופן שאנחנו מחוייבים. כוונת ההסבר שהבאת הוא שמאחר ועיקר התורה מתקיים רק בארץ ישראל יעקב אבינו לא שמר על האיסור לשאת שתי אחיות בחוץ לארץ כי קיום עם ישראל והולדת השבטים דחה את האיסור בזמן שהוא היה בחו"ל. היום לאחר שקיבלנו את התורה אין חילוק במצוות כאלו בין ארץ ישראל לבין חו"ל וחייבים לקיים בכל מקום את התורה.
שאלה: גילוח בערב יום העצמאות: האם יש צורך לחכות עד אחרי השקיעה חצות היום או שניתן כבר מהבוקר של יום לפני להתגלח לכבוד יום העצמאות, ואם לא ממתי ניתן?
תשובה: מי שנוהג להתגלח יכול לעשות זאת רק לפנות ערב.
שאלה: ברכת כוסמת לפניה ולאחריה: רציתי לשאול מה מברכים על כוסמת (לא כוסמין) לפניה ולאחריה, לנוהגים כמרן ראשל"צ הר מרדכי אליהו שליט"א, האם דינה כמו אורז?
תשובה: על כוסמת מברכים ברכת בורא מיני מזונות ולאחריה מעין שלש.
שאלה: קונצרט בספירת העומר: האם מותר ללכת לקונצרט בימי ספירת העומר אם מנוגנת בו מוזיקה קלאסית ועיבודים קלאסיים למוזיקה עברית?
תשובה: מכיון שריקודים ומחולות אסורים בימים אלו, לכן גם מוסיקה עליזה שניתן לרקוד לצליליה אסורה, בין אם היא קלאסית בין אם היא מודרנית.
שאלה: שמירת ערלה בתבלינים: האם יש צורך בשמירת ערלה בנענע, לימונית ובעלי רוקאט (סוג של חסה), בנוסף, האם יש צורך להקפיד בדברים נוספים, וכן אם לא ידוע זמן הנטיעה (נקנו השנה אך לא ידוע על גילם) האם יש צורך בספירה המתחילה מהשנה?
תשובה: שלשת המינים שהזכרת במכתבך (נענע, לימונית, רוקאט) אין בהם חיוב ערלה שהרי הם ירק ולא אילן. צריך להקפיד בדברים אלו על חרקים וכן הפרשת תרו"מ כל קטיף. בברכת התורה והארץ הרב יהודה הלוי עמיחי
שאלה: בחורה שלא מקפידה על שרוולים: הציעו לי שידוך עם בחורה יראת שמיים ובעלת מידות טובות, אבל יש בה חיסרון שהשרוולים שלה לא תמיד ארוכים מספיק ואינם מכסים את המרפק לפי דרישות ההלכה (כשהיא מקפלת את היד לעיתים המרפק מתגלה). איני יודע אם היא נוהגת כך מחוסר ידיעה או מחוסר רצון להקפיד על ההלכה הזו. לי חשוב מאוד שנבנה בית על יסודות איתנים של קדושה וטהרה ואני בעצמי משתדל מאוד להקפיד בהלכות גם כשזה קשה לי מאוד. האם יש דעות בהלכה שמתירות ללכת כך, והאם זו סיבה לוותר על השידוך? הרי חוץ מזה יש בה מעלות רבות מאוד ב"ה, וכן האם נכון לשאול אותה למה היא לא מקפדה על ההלכה, או האם ראוי לנסות להשפיע עליה להשתנות, או לחכות בסבלנות בתקווה שהיא תשתפר מעצמה?
תשובה: אם היא בעלת מדות ויראת שמים ומקבלת על עצמה לחיות על פי ההלכה. כדאי להמשיך ואין צורך לדבר איתה על כך כי היא תשתפר מעצמה.
שאלה: קבלת רב מהאחרונים לחוזר בתשובה: נאמר בהלכה שאדם רשאי לקבל על עצמו את פסיקותיו של אחד החכמים בין לקולא ובין לחומרא ולא צריך לחשוש לדעת החולקים. כמו שציבור מקבלים על עצמם מרא דאתרא והולכים לפיו. האם חוזר בתשובה שאין לו מנהג אבות, רשאי לקבל על עצמו בתור פוסק את אחד מן הנושאי כלים של השו"ע וללכת לפיו בכל דבר? כגון להחליט שהש"ך הוא הרב שלי ולפסוק כמותו בכל מקום שהוא הביע דעה.
תשובה: כל אדם שייך לעדה מסוימת. תברר לאיזו עדה אתה שייך ולפי איזה פוסק עדה זו נוהגת, ותנהג לפיו גם אביך לא נהג כך.
שאלה: נתינת סכום כסף לצדקה: הרב נשאל מה עדיף לתת 50 שקלים בבת אחת או סכומים קטנים בכל יום, והשיב שיש דעה שעדיף לתת סכומים קטנים כל יום, אולם שמעתי שכיום עדיף לתת סכומים גדולים בבת אחת, מפני שבסכומים קטנים ארגון החסד מפסיד כסף על עמלת הבנק למדידת המטבעות. לפי זה האם גם כיום יש להמשיך לפי אותה דעה שיש לתת סכומים קטנים, או שבזה כולם מודים שעדיף לתת סכומים גדולים, מפני שאז באותו סכום כסף ארגון החסד מרוויח יותר?
תשובה: אם זה כך, עדיף לתת סכום כסף גדול.
שאלה: בת גוי לכהן: מה הדין במקרה והאב הוא נכרי והאם יהודיה, ונולדה להם בת. האם בת זו מותרת להנשא לכהן, ובמידה ואסור לה מהם צדדי האיסור?
תשובה: אחרי עיון מחדש אני רוצה לתקן את התשובה והיא: שעפ"י פסק השו"ע בת לאב גוי אסורה לכהן משום פגם. לא ברור אם האיסור הוא מן התורה או מדברי חכמים ובכל אופן יש לאסור.
שאלה: נקרע בין ההורים והאשה: אני רוצה להעלות בעיה שיש לי עם אשתי הטריה. אני רוצה שנלך מדי פעם בשבתות להורי. אך אשתי מקפידה מאוד בעניין הכשרות (רק בד"ץ) וטבילת כלים ועוד הקפדות בנושא השבת, הורי פחות מקפידים למרות שגם הם טבלו את הכלים וכמובן שומרי שבת. לאשתי קשה מאוד ללכת למקום שהיא לא בטוחה בו, היא טוענת (ואני בהחלט מכבד אותה על כך) שהיא לא רוצה "לרדת" בקיום המצוות. קשה לי מאוד, מכיון שהורי מאוד היו רוצים שנבוא, קל וחומר שלפני החתונה היא לא אמרה לי שיהיה לה קשה ללכת להורי. אני פשוט נקרע בין שניים. ניסיתי ועדיין אני מנסה לקבל ממנה תשובה החלטית בנושא, אני מתפלל בלב נשבר לתיקון המצב, ואשמח לקבל עצת הרב.
תשובה: הטוב ביותר להיות גלויים ולהסביר להורים את הקושי שלה לוותר על כל מה שהיא התרגלה במשך שנים, ואם ההורים ירצו להתאים את עצמם בעת הביקורים שלכם ולעשות שהיא תרגיש טוב. זה יהיה הפתרון הטוב ביותר. אם ההורים לא יראו בעין יפה את התנהגותה. אני מציע לא להכנס למתחים עם האשה אלא לכבד את רצונה ולחזק את הקשר ביניכם אף שזה גורם למיעוט כיבוד הורים. אתה צריך להסביר להורים שאין אתה מוותר על כיבודם אלא זה מצב זמני ובמשך הזמן תמצא הדרך איך גם לכבד את ההורים ולהחזיר להם כפל כפליים.
שאלה: עליה לבית עלמין בתוך השנה: אבי נפטר לפני חודש היתה אזכרה של ה-30, אבל דחינו את העליה לבית העלמין בגלל חודש ניסן וביום שישי הקרוב אנחנו עולים לבית העלמין. ידוע לי שאישה בנידה אסורה לעלות לבית העלמין, האם מותר לה לעלות אחר כך לבית העלמין, למרות שאומרים שעולים לבית העלמין רק בשבעה, בחודש ובשנה, האם אני יכולה לעלות לפני השנה כי אני נורא מתגעגעת אליו? ורציתי לדעת מה אני יכולה לעשות למען אבי כדי שנשמתו באמת תהיה צרורה בצרור החיים יש לי בבית קופת צדקה כל יום אני נותנת לעילוי נשמתו, מה עוד הרב מציע לי לעשות?
תשובה: אין מצוה לעלות לבית עלמין. אלא שרבים נוהגים כן. אם העדרותך תורגש ע"י המשפחה מותר לך לעלות. העיקר הוא צדקה, מעשים טובים ולימוד לעילוי נשמתו, בנחמת ציון וירושלים תנוחמי.
שאלה: לימוד ליום העצמאות: איזה מקורות הרב ממליץ ללמוד ביום העצמאות בתנ"ך ובגמרא ובספרים אחרים?
תשובה: במחזור "גואל ישראל" הובאו קטעים ממקורות שונים עיין בספרים המצוינים שם.
שאלה: לעצור הדרדרות של חבר: יש לי חבר טוב מאוד, חכם, נבון וצדיק, אבל מאז שהלך למכינה מסוימת, ילדים סחפו אותו איתם ועכשיו הוא מתדרדר, אני רוצה לעזור לו. אציין כי המצב קשה גם לו, הוא ואני צריכים עצה איך לעצור את כל זה, ואלו דרכים חיוניות כדי לעשות כדי לא ליפול ולהמשיך להנהיג?
תשובה: אתם ילדים חביבים. בגיל שלכם אתם חושבים שאתם כבר יכולים לעשות הכל לבד. אבל יש דברים שגדולים עליכם. קשה לי ליעץ לכם מרחוק. העצה שלי להעזר בגדולים. תפנה לאחד הרבנים במכינה או לאחד מן המדריכים בתנועת הנוער ותספר לו על רצונך והם יוכלו לעזור לכם.
שאלה: חימום חלב אחר בשר בתנור: הרב פסק שבדיעבד פשטידה חלבית שנאפתה בתנור מיד אחרי בשר מותרת באכילה, האם זה תופס גם אם נזל רוטב מהבשר לתוך התנור?
תשובה: התרתי רק אם יש ריח בלבד אולם אם נזל רוטב בשרי לתנור בזמן שנאפתה בו פשטידה חלבית היא אסורה.
שאלה: לשלם עבור מתנה בטעות?: עשיתי ביטוח לרכב באחד מהחברות ביטוח המוכרות. כהטבה קיבלתי בדואר מכשיר אלקטרוני מתנה בשווי 230 ש"ח. לאחר שבוע בטעות נשלחה אלי שנית המתנה. התקשרתי לשרות הלקוחות של חברת הביטוח להודיע להם על טעותם ולבקש מהם שישלחו שליח לאסוף את המכשיר האלקטרוני השני (בכדי לחסוך ממני לגשת בפעם השלישית לדואר ובנוסף לשלם על משלוח בחזרה). לאחר בדיקה הם אמרו שאין באפשרותם לשלוח שליח, ומבקשים ממני לשלוח דרך הדואר. האם אני חייב לשלוח בדואר, הרי גם אני מתקשר ביושר להודיע להם, והם רוצים ששוב אלך לדואר וגם אשלם על משלוח בחזרה על טעותם?
תשובה: תשלח להם בגוביינא, שאתה משיב אבידה ואינך חייב לשאת בהוצאות.
שאלה: ברכת "שעשני כרצונו": הרב כתב בפניני הלכה שאשה מברכת "שלא עשני גוי" ו"שלא עשני עבד". אבל מדוע בכלל נשים מברכות ברכות אלו, שהרי מלשון השולחן ערוך שכולל את שלושת הברכות (גוי, עבד ואשה) יחד ואומר שהנשים מברכות שעשני כרצונו קצת משמע שברכה זו היא כנגד שלושת הברכות? ועוד שלפי טעם הב"ח שאין מברכים בצורה חיובית "שעשני ישראל" כי אז אי אפשר לברך את שאר הברכות צריך לומר גם באשה המברכת "שעשני כרצונו" שזה כולל שהיא לא נכרית ולא שפחה, ואולי יש גם להוסיף שאם כוונת הברכות על קיום המצוות אז פירוש "שעשני כרצונו" זה שברמה זו של קיום המצוות ברא אותי הקב"ה ולא שייך לומר ולא ברמה אחרת.
תשובה: כך הוא לשון שולחן ערוך (או"ח מו, ד): "צריך לברך בכל יום: שלא עשני עובד כוכבים  שלא עשני עבד  שלא עשני אשה. והנשים מברכות: שעשני כרצונו". כלומר במקום הברכה האחרונה שהזכיר האשה מברכת "שעשני כרצונו". אבל את שתי הברכות הראשונות בוודאי תברך. לגבי ברכת "שעשני כרצונו" משמע בפשטות מדברי השו"ע או"ח מו, ד, שכתב "והנשים מברכות שעשני כרצונו" שיאמרו ברכה זו בשם ומלכות. אולם בכה"ח מ"א כתב, שהפר"ח כתב שאין מברכות אלא שתי הברכות הראשונות ותו לא, כיוון שלא מצינו נוסח ברכה זו בגמ'. וכן הסכים מהר"י עייאש בס' מטה יהודה, וכ"כ החיד"א בקשר של גודל ה, כג. ובבן איש חי ש"ר וישב י' כתב שתהרהר השם. וכן נוהגות הספרדיות. גם בערוך השולחן י"א כתב שאין נוהגין כלל לברכה. אולם מנהג האשכנזיות לברך ברכה זו בשם ומלכות, וכ"כ בליקוטי מהרי"ח (לד,ב) אך הוסיף שטוב שתאמר אח"כ ברוך שם כבוד מלכותו לעולם ועד. אולם בסידורים לא מוזכר לומר פסוק זה, וכן מובאת הברכה בסידור עולת ראיה. לכן למעשה מנהג ספרדיות לומר ברכה זו בלא שם ומלכות ומנהג אשכנזיות בשם ומלכות. על שתי הברכות שהזכיר השולחן ערוך בתחילת דבריו שאותן הנשים מברכות בשם ומלכות. לדעת הפר"ח והחיד"א בקשר של גודל, הובאו בכה"ח מ"א, נשים יברכו "שלא עשני גויה, ושפחה", וכן נוהגות ספרדיות. אולם מנהג אשכנזיות שלא לשנות, שכן כתב באשל אברהם בוטשאטש שלשון זכר עולה גם על נקבה.
שאלה: למה לא עושים כלום?: אני מוטרד כבר המון זמן מהמצב היום, אני לא מבין למה העם שלנו לא רואה את זה שאנחנו ניצבים לפני התקופה הכי קשה שהייתה לעם היהודי. כל הזמן אני שומע אנשים אופטימיים, שמתחלקים לשלוש קבוצות: קבוצה אחת בטוחה שאנחנו חזקים ויש לנו צבא מצויין והם לא למדו את הלקח מהמלחמה האחרונה וממשיכים לדבר על כוחי ועוצם ידי. הקבוצה השנייה נשענת על הקנה הרצוץ, שבדורנו נקרא בשם ארצות הברית, וגם הם לא רואים איך הקב"ה הביא אותם למצב כזה קשה כדי שנדע שטוב לחסות ב-ה מבטוח בנדיבים. הקבוצה השלישית הם הדתיים והם אומרים שהקב"ה יעזור לנו. אני חס וחלילה לא מפקפק בקב"ה, אבל אני גדלתי בחברה חילונית ואני יודע טוב מאוד מה הולך בתיכון חילוני ואיך הדברים רק הולכים ומתדרדרים, ולא אכפת להם מהמצב הקשה של המדינה (מתאים בדיוק רב לנבואות לפני חורבן בית ראשון על חטאות ממלכת ישראל). אני לא מבין למה אין יותר מאמץ מצד החברה הדתית לשינוי במדינה. הגזרה הנוראה הזאת תיעצר רק בתחנונים גדולים. צריך להבין באיזה מצב אנחנו. פרק פג בתהילים מתגשם לנגד עינינו שנית - שוב כל כך הרבה מדינות מתכננות להכחיד אותנו כמו שקרה לפני שבעים שנה. אנחנו חייבים להתעורר שחס ו לא תקום צרה פעמיים.
תשובה: אם לא היו לנו נבואות מהתורה מהנביאים ומדברי ח באמת היינו מאבדים את התקווה וחוששים מהגרוע ביותר. אולם מכיון שיש לנו הרבה מקורות שהם מתארים את מה שקורה לנו בפרטי פרטים והם אומרים שכל המשבר הגדול שאנו נמצאים הוא חלק מתהליכי ההתנסות לפני הגאולה הגדולה אנו יוכלים קצת להירגע. באופן כללי צריך להבין שגם לכפירה יש תפקיד. בהתחלה עם ישראל כפר בקדושה ובקשר עם הקב"ה אך עדיין החזיק בערכים לאומיים וערכים מוסריים. לאחר מכן באה כפירה בערכים ונשארו רק עם ערכים מוסריים ואנושיים. עכשיו אנו רואים שיש כפירה אפילו בערכים המוסריים. כל זה מוביל לאמונה גדולה. הכפירה נועדה להביא את עם ישראל לנקודה שבה הוא יצטרך להכריע בין התאבדות אישית ולאומית לבין בחירה בחיים. אנו בטוחים שהוא יבחר בחיים. הבחירה בחיים תכלול בחירה חיים מתוך אמונה. בנתיים כל אחד מנסה לעשות את מה שהוא יכול. לא עוזר לאף אחד קיטורים והתעסקות במה שאנו לא יכולים לתקן. כל אחד מנסה לתקן את עצמו את קהילתו ואת סביבתו. תמיד אפשר לעשות יותר אולם זהו האדם שמשתדל ואחר מאמציו הוא אומר לעצמו לא עליך המלאכה לגמור ואין אתה בין חורין להיבטל הימנה. עיקר המנוע שלנו לעשייה הוא לא בגלל הפחד מאסון וגלות אלא המנוע הוא בעיקר בגלל הפוטנציאל שאנו עומדים בפניו. המנוע הוא מכוח מה שאנו מאמינים שהעתיד שלנו מזהיר. זה עושה לנו חשק גדול להביא את הטוב אל עם ישראל כמה שיותר מהר. כתבתי מאמר ארוך בו אני מבאר את הביטחון הבסיסי שיש לנו בגאולה. אם אתה רוצה שאשלח לך אותו באימל כתוב אלי את האימל שלך ואוכל לשלוח לך. האי-מייל שלי PSAGOT.RAV GMAIL.COM
שאלה: מוהל קבוע לכל הבנים: שמעתי מרב מסוים שיש עניין שאת כל הבנים הנולדים לי ימול אותו מוהל, האם נכון הדבר? ואם כן מהו המחיר שיש להקריב לשם "עניין" זה? (אשתי לא היתה מרוצה מהמוהל שמל את בננו הבכור!).
תשובה: לא שמעתי על דבר כזה.
שאלה: תחנון ביום הזיכרון לחללי צה"ל: האם אומרים תחנון ביום הזיכרון לחללי צה"ל?
תשובה: יש בזה דעות. בשנה רגילה שיום הזכרון הוא בד' באייר אצלנו אומרים תחנון בשחרית ולא אומרים תחנון במנחה.